গোলকিপারের ভুলে জেতা ম্যাচ ড্র করল ম্যান ইউ

ওয়েব ডেস্ক: যে ম্যাচে পুরো তিন পয়েন্ট আদায় করা যেত, সে ম্যাচ থেকে স্রেফ এক পয়েন্ট নিয়েই সন্তুষ্ট থাকতে হল ম্যাঞ্চেস্টার ইউনাইটেডকে (Man Utd)। বৃহস্পতিবার রাতে উয়েফা ইউরোপা লিগের (UEFA Europa League) কোয়ার্টার ফাইনালে অলিম্পিক লিয়ঁর বিরুদ্ধে ২-২ ড্র করল রুবেন অ্যামোরিমের (Ruben Amorim) দল। জেতা উচিত ছিল তাদের, বাদ সাধলেন গোলকিপার আন্দ্রে ওনানা (Andre Onana)। তাঁর দুটো ভুলে হল লিয়ঁর দুটি গোল।

অ্যাওয়ে ম্যাচে জিতে থাকলে দ্বিতীয় লেগে ওল্ড ট্রাফোর্ডে সুবিধাজনক জায়গায় থাকত ম্যান ইউ। কিন্তু তা হল না ওনানার দোষে। অ্যামোরিম ম্যাচের পরে তাঁর গোলকিপারের পাশে দাঁড়ালেন, কিন্তু ইন্টার মিলান থেকে আসা গোলপ্রহরীর ভুল করা প্রায় নিয়ম হয়ে দাঁড়িয়েছে। মাঝেমধ্যে ভালো সেভ করেন কিন্তু সহজ বিষয়ে ঘেঁটে ফেলেন।

আরও পড়ুন: ছিটকে গেলেন গায়কোয়াড়, সিএসকের অধিনায়ক ধোনি

এদিন ম্যাচের ২৫ মিনিটে এগিয়ে যায় লিয়ঁ। থিয়াগো আলমাদা বক্সের মধ্যে ফ্রি-কিক রাখেন যাতে কেউ পা বা মাথা ছুঁইয়ে গোল করতে পারে। কেউ ছুঁতে না পারলেও ওনানার হাতের সামনে ড্রপ খেয়ে গোলে ঢুকে যায়। মনোসংযোগ ঠিক থাকলে গোল হওয়ারই কথা নয়।

প্রথমার্ধের শেষ লগ্নে সমতা ফেরায় ম্যান ইউ। কর্নার থেকে ছিটকে বেরিয়ে আসা বলে শট চালান ম্যানুয়েল উগার্ট, তাতে চকিতে মাথা ছুঁয়ে গোল করেন লেনি ইয়োরো (Leny Yoro)। ম্যান ইউ জার্সিতে এটা তাঁর প্রথম গোল।

র‍্যাসমুস হোয়লুন্ডের জায়গায় পরিবর্ত হিসেবে নামা জশুয়া জার্কজি ৮৮ মিনিটে এগিয়ে দেন রেড ডেভিলদের। ব্রুনো ফার্নান্ডেজের নিখুঁত ক্রসে জোরালো হেডে ২-১ করেন তিনি। এখান থেকে ইউনাইটেডের হারার কথা না। ৯০+৫ মিনিটে লিয়ঁর খেলোয়াড়ে শট ওনানার হাত ফস্কে বেরিয়ে যায়। লুজ বলে ২-২ করেন রায়ান চেরকি।